АҞӘА, цәыббра 10 – Sputnik, Сариа Кәарцхьиаԥҳа. Аԥснытәи акоманда 16 аҭыԥ ннакылеит "Жәларбжьаратәи арратә хәмаррақәа 2020" рҟны, ҽааназы рырбагақәа реиӷьтәра рыгәҭакуп ҳәа Sputnik акорреспондент илзеиҭеиҳәеит Аԥсны арратә мчрақәа техникала реиқәыршәара аҟәша аиҳабы, амаиор Алиас Уанаҿа.
"Алахәылацәа зегьы апрофессионализм аадырԥшит. 32 команда рҟынтәи Аԥснытәи акоманда 16 аҭыԥ ннакылеит. Ҳара аҽазыҟаҵаразы аамҭа маҷны иҳаман, аха ишьахәны ҳхы ааҳарԥшит. Ҳақәгәыӷуеит ҽаангьы ааԥхьара ҳауп, еиӷьынгьы ҳхы ааҳарԥшып ҳәа", - иҳәеит Уанаҿа.
Аиндаҭларақәа 30 рҟынтәи Аԥснытәи акоманда хә-еицлабрак аҽрыланархәит: "Атанктә биатлон", "Абџьар азҟаза", "Ишәарҭоу араион", "Адәынтәи ахәыҟаҵара" "Арҿиаратә музыкатә конкурс".
Аицлабра "Абџьар азҟаза" иалахәыз Аҟәатәи арратә зеиԥшкомандаҟаҵаратә ҵараиурҭа акурсант Ахмаҭ Ахба РПГ-7 ала ихысуа иреиӷьу ҳәа далкаан.
"Атанктә биатлон" иалахәыз аекипаж аамҭа бзианы иаанарԥшит, аха аицлабра изалахәымхеит избанзар Аԥснытәи акоманда х-екипажк рцынхәрас екипажк роуп уахь инаргаз.
"Арратә хәмаррақәа рҿы аиааира агеит Урыстәыла арбџьармчқәа ркоманда. Иалшоны иҟаз 30 медал рҟынтәи иара ианашьахеит 25 хьтәы медал.